In cudesch cun agid

Da Theres Jörger ed Anita Simeon

Rumantsch grischun, quai na chapesch jau betg. Quel argument na duajan ils consuments dal project rg betg pli pudair far valair. I sa tracta qua d’in cudesch che duess esser dapli che mo ina rimnada da texts en il rumantsch standardisà. Insumma na san ins betg mo discurrer d’in cudesch. L’idea dal project rg è pli vasta. En emprima vista èsi bain in object cun texts, maletgs e colurs che tractan il mintgadi da nus Rumantschs enturn trenta. Texts scrits da persunas cun divers stils e da divers ambients quotidians ed illustraziuns da giuvens artists cun in agen linguatg da fieuter.
En in segund stgalim duess ad interessads però er vegnir fatg amogna in agid didactic, tant sco agid da chapientscha sco er per emprender il rumantsch grischun a basa dals idioms. I dat pliras variantas da recepir il cudesch. La varianta minimala è da sfegliar el sco in cudesch da leger. Las illustraziuns zuppan en quel cas la part didactica. Sch’ins fauda l’illustraziun vers anora, alura pon ins er emprender il rg – en furma da reglas fundamentalas basond sin ils idioms u en furma da stgazi da pleds. L’irradiaziun da l’object duess però ir sur ils cunfins da las paginas ora. Las illustraziuns pon vegnir stgarpadas or dal context e duvradas sco cartas postalas, maletgs inspirants sin la paraid da las fotografias da famiglia u sco segn da leger colurà en in cudesch cun materia sitga. 
L’idea dal project è d’animar giuvens rumantschs da s’occupar cun il rumantsch grischun, però en emprima lingia en moda ludica e captivanta. Tgi che sa rumantsch è cool, giagliard ed ha ina lingua en bucca e testa che porscha libertads creativas sco nagin’autra, ina lingua predestinada per projects experimentals.

Tgi che è interessà po empustar miniaturas dal project tar: project_rg@bluewin.ch